Návrh

na skrátené legislatívne konanie o vládnom návrhu zákona,
ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a o zmene zákona č. 301/2005 Z. z. Trestný poriadok v znení neskorších predpisov

Slovenská republiky ako členská krajina výboru Rady Európy MONEYVAL (predmetný výbor vykonáva monitoring členských krajín Rady Európy v oblasti základných pravidiel boja proti praniu špinavých peňazí a financovaniu terorizmu) pristúpila, resp. zaviazala sa k plneniu medzinárodných štandardov v oblasti boja proti praniu špinavých peňazí, ktoré vychádzajú okrem iného, z odporúčaní tzv. Financial Action Task Force (Finančná akčná skupina, ďalej len „FATF“). 

Jedným zo základných odporúčaní FAFT, ktoré sa týka oblasti financovania terorizmu je zavedenie skutkovej podstaty trestného činu financovania terorizmu, teroristických činov a teroristických organizácií. V zmysle uvedených odporúčaní problematika financovania terorizmu už bola Ministerstvo spravodlivosti Slovenskej republiky spracovaná v tzv. veľkej novelizácie trestných kódexov (rokovanie vlády Slovenskej republiky o predmetnom návrhu zákona bolo prerušené dňa 9. apríla 2008).  

Prípadné neschválenie návrhu legislatívnych zmien obsahujúcich osobitný trestný čin financovania terorizmu a trestnú zodpovednosť právnických osôb Národnou radou Slovenskej republiky (tak ako to bolo deklarované počas 30. plenárneho rokovania MONEYVAL slovenskou delegáciou), môžu mať za následok, že prístup a posudzovanie situácie Slovenskej republiky v rámci FATF budú počas plenárneho rokovania FATF vo februári 2010 pozmenené v neprospech Slovenskej republiky.

Aktuálna situácia si teda vyžaduje okamžitý zásah zo strany zákonodarnej moci, prostredníctvom ktorého sa do právneho poriadku Slovenskej republiky zahrnú medzinárodné štandardy, ktoré výrazne zvýši možnosť postihovania prania špinavých peňazí a možného následného financovania terorizmu v Slovenskej republike, ako aj celkovo nezákonných finančných aktivít osôb v Slovenskej republiky a ktoré budú mať výrazný dopad na pozitívne posudzovanie situácie Slovenskej republiky v rámci FATF počas plenárneho rokovania FATF vo februári 2010.

Na základe uvedeného je preto potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a o zmene zákona č. 301/2005 Z. z. Trestný poriadok v znení neskorších predpisov.